Премиерът Бойко Борисов обяви днес, че ще има заповед на здравния министър Кирил Ананиев, с която от утре - Цветница, при излизане навън или на обществено място задължително трябва да се носи маска или шал. Задължението ще влезе в сила от полунощ, а нарушителите ще бъдат глобявани „според закона“.

"Поех ангажимент да разпоредя на министъра на здравеопазването пред щаба. Трябва да задължим, който излиза навън, или на обществено място, да не се движи без маска. Ако няма маска, може да си сложи шал, каза премиерът на брифиг в Министерски съвет.

"Ще говоря с Ананиев, да го пуснем от полунощ, утре – за Цветница, които така или иначе ще тръгнат да излизат, да го направим като задължително, като мярка", посочи Борисов.

Ние една седмица дадохме – гратисен период да го наречем. Мисля, че всеки от вас е убеден, че маска или шал би свършила работа, добави той.

„Ако няма маска, може да си сложи шал. Надали има човек, който да няма шал. Щом се налага да излезе, ще си сложи някакъв вид предпазен шал, ако при тези милиони маски, които се произведоха, някой каже че няма. Отделно сме поръчали и още 1 милион маски, плюс и от Комисията толкова, плюс фабриките произвеждат непрекъснато, плюс и всеки може да си ушие, ако иска. В края на краищата може да си сложи един шал през носа, ако толкова пък няма“, каза премиерът.

„Най-трудното ни предстои“



„Ние, насмогнем ли на маски, финансовият министър Владислав Горанов има готовност да платим за тези, които нямат никакви възможности и да раздадем безплатни. Мисля, че и много от дарителите вече даряват маски“, каза премиерът.

Борисов посочи, че всяка мярка се обсъжда с медиите и на брифингите за тези, които ги гледат или слушат, „защото най-трудното ни предстои“.

„Под 1% се движим в момента. В тъгата си мога да кажа, че добрата новина, е че тези починали, Бог да ги прости, хора са все с много тежки заболявания. А ние имаме много такива хора в страната. Рисковата група е много голяма. И ако я изпуснем, да влязат всичките в болница за кратък период от време, тогава ще понесем катастрофална щета“, каза премиерът.